وہ صنم جب سوں بسا دیدہ حیران میں آ ولی محمد ولی غزلیں
وو صنم جب سوں بسا دیدۂ حیران میں آ 
آتش عشق پڑی عقل کے سامان میں آ 
ناز دیتا نہیں گر رخصت گل گشت چمن 
اے چمن‌‌ زار حیا دل کے گلستان میں آ 
عیش ہے عیش کہ اس مہ کا خیال روشن 
شمع روشن کیا مجھ دل کے شبستاں میں آ 
یاد آتا ہے مجھے وو دو گل باغ وفا 
اشک کرتے ہیں مکاں گوشۂ دامان میں آ 
موج بے تابیٔ دل اشک میں ہوئی جلوہ نما 
جب بسی زلف صنم طبع پریشان میں آ 
نالہ و آہ کی تفصیل نہ پوچھو مجھ سوں 
دفتر درد بسا عشق کے دیوان میں آ 
پنجۂ عشق نے بیتاب کیا جب سوں مجھے 
چاک دل تب سوں بسا چاک گریبان میں آ 
دیکھ اے اہل نظر سبزۂ خط میں لب لعل 
رنگ یاقوت چھپا ہے خط ریحاں میں آ 
حسن تھا پردۂ تجرید میں سب سوں آزاد 
طالب عشق ہوا صورت انسان میں آ 
شیخ یہاں بات تری پیش نہ جاوے ہرگز 
عقل کوں چھوڑ کے مت مجلس رندان میں آ 
درد منداں کو بجز درد نہیں صید مراد 
اے شہ ملک جنوں غم کے بیابان میں آ 
حاکم وقت ہے تجھ گھر میں رقیب بد خو 
دیو مختار ہوا ملک سلیمان میں آ 
چشمۂ آب بقا جگ میں کیا ہے حاصل 
یوسف حسن ترے چاہ زنخدان میں آ 
جگ کے خوباں کا نمک ہو کے نمک پروردہ 
چھپ رہا آ کے ترے لب کے نمک دان میں آ 
بس کہ مجھ حال سوں ہمسر ہے پریشانی میں 
درد کہتی ہے مرا زلف ترے کان میں آ 
غم سوں تیرے ہے ترحم کا محل حال ولیؔ 
ظلم کو چھوڑ سجن شیوۂ احسان میں آ